I torero rya ADEPR Murambi Paruwasi ya Nyanza niho iyi Korali Umunezero ibarizwa, nyuma y'imyaka 20 iyi korali imaze ibayeho, bigaragara ko yari imaze kugira izina rikomeye mu Rwanda none igiye guhindura izina ku bw'impamvu nyishi harimo no kuba baratangiye kuririmba bakiri abana bato , kuba bamaze gukura bakaba barasanze bitagikwiye kwitwa iri zina.
Bwate David akaba ari nawe muyobozi wa korali Umunezero yatangarije ko impamvu bahisemo guhindura izina ari uko mu itorero rya ADEPR Iri Zina UMUNEZERO rikunze kwitwa korali z'abana bakiri bato ndetse rikaba rikoreshwa mu makorali atandukanye y'abana muri ADEPR kandi bakaba barihuriyeho n'Andi makorali ugasanga abantu bitiranya ibikorwa byabo n'indi makorali. Ikindi ni uko hari benshi ngo bajyaga bumva izina ryabo(Umunezero), bakabakekera kuba ari korali y'abana mu gihe igizwe n'abantu b'ingeri zose cyane cyane abakuze.
Gusa ngo kuba bagiye guhindura izina David we ngo abona ko ari uburyo bwiza bwo gutangira gukora ibikorwa bikomeye ndetse bakongeramo ingufu ku buryo byakorwagamo gusa ntibyari bimenyerewe kubona Korali ihindura izina nyuma y'imyaka 20 ariko kuri bo babona ntacyo bitwaye.
Biteganyijwe ko Igiterane cya Korali Umunezero kizaberamo umuhango wo guhindura izina ry'iyi korali, kizabera ku rusengero rwa ADEPR Murambi kuva kuwa 19 Werurwe 2016 gisozwe kuwa 20 Werurwe 2016. Icyo giterane cyatumiwemo amakorali atandukanye arimo Korali Ukuboko kw'iburyo ya ADEPR Gatenga, Korali Silowamu ya ADEPR Kumukenke, Korali Abaragwa ya ADEPR Kicukiro.Korali Besaler yo kuri uyu mudugudu naho abahanzi bazitabira iki giterane harimo Isaie Uzayisenga ndetse nabandi batandukanye.